b'\n_START_ARTICLE_\nVoyager 2\n_START_PARAGRAPH_\nVoyager 2 je vesoljska sonda, ki je bila izstreljena leta 1977. To vesoljsko plovilo je identi\xc4\x8dno svojemu sestrskemu plovilu Voyager 1, vendar je Voyager 2 potoval po nekoliko druga\xc4\x8dnem tiru med svojim sre\xc4\x8danjem s planetom Saturnom in je tako izpustil bli\xc5\xbenji mimolet lune Titan, da bi tako izkoristil gravitacijski odriv za potovanje proti Uranu in Neptunu. Tako je postal Voyager 2 prvo in doslej edino vesoljsko plovilo, ki je obiskalo vse \xc5\xa1tiri velike planete (Jupiter, Saturn, Uran in Neptun). To je bilo mo\xc5\xbeno zaradi redke geometrijske postavitve teh \xc5\xa1tirih planetov, ki se zgodi samo enkrat na 176 let. Voyager 2 je verjetno najbolj plodno vesoljsko vozilo doslej, saj je obiskalo \xc5\xa1tiri planete in njihove mnoge lune z zmogljivimi kamerami in mnogimi znanstvenimi programi._NEWLINE_NASA pri\xc4\x8dakuje, da bo Voyager 2 deloval do okoli leta 2020, ko bo postal njegov vir elektri\xc4\x8dne energije preslaboten, da bi poganjal elektroniko na plovilu. Za komunikacijo z danes zastarelimi napravami na obeh Voyagerjih skrbi postaja Tidbinbilla blizu Canberre v Avstraliji, kjer morajo v ta namen vzdr\xc5\xbeevati 30 let staro tehnologijo, saj je prenos podatkov prepo\xc4\x8dasen za sodobne ra\xc4\x8dunalnike.'